**AUTORITATEA NAȚIONALĂ PENTRU CALIFICĂRI**

anunță scoaterea la concurs poziții

**EXPERT ELABORARE STANDARDE OCUPATIONALE (SO)-6 posturi**

 **EXPERT VERIFICARE PROFESIONALA STANDARDE OCUPATIONALE (SO)-6 posturi**

în cadrul proiectului “Creșterea capacității administrative a ANC și MMJS prin sistematizare și simplificare legislativă în domeniul calificărilor” cod SMIS 129872,

1. **INFORMAȚII PROIECT:**

Proiectului “Creșterea capacității administrative a ANC și MMJS prin sistematizare și simplificare legislativă în domeniul calificărilor” cod SMIS 129872, cofinanțat prin Programul Operațional Capacitate Administrativă 2014-2020, este implementat de Autoritatea Națională pentru Calificări în parteneriat cu Ministerul Muncii și Protecției Sociale.

Prin acțiunile sale, proiectul își propune să contribuie la dezvoltarea și implementarea de standarde pentru creșterea calității educației și formării profesionale în Romania, prin eficientizarea fondului de reglementare pentru definirea calificărilor și prin armonizarea legislației care vizează sistemul național de calificări.

În mod specific, proiectul vizează:

* OS1 – revizuirea reglementărilor privind sistemul național al calificărilor prin completarea fondului legislativ existent cu un numar de 5 propuneri de acte normative.
* OS2 – dezvoltarea unui instrument standardizat de evaluare pentru calificări în vederea creșterii calității procesului de evaluare a competențelor profesionale.
* OS3 – operaționalizarea registrului național al calificărilor prin corelarea calificărilor cu COR și CNC prin elaborarea/revizuirea unui numar de 250 standarde ocupationale.
* OS4 – dezvoltarea competențelor personalului ANC și MMJS, de la nivel central și din structuri subordonate, pentru transpunerea unitară a legislației din domeniul calificărilor și pentru comunicare transparenta și eficientă cu stakeholderii.

Rezultate anticipate ale proiectului:

* Reglementari revizuite pentru simplificarea si completarea legislației existente privind sistemul național al calificărilor.
* Instrument standardizat de evaluare pentru calificări în vederea creșterii calității procesului de evaluare a competențelor profesionale.
* Registru național al calificărilor actualizat si corelat cu COR si CNC, operațional și funcțional.
* personal ANC și MMPS instruit în domeniul ce face obiectul proiectului.
1. **OBIECTUL ANUNȚULUI DE SELECȚIE**

În cadrul proiectului este prevăzută activitatea denumită: ***A5.1 ”Revizuirea descrierilor calificărilor ce urmează a fi preluate din Nomenclatorul Calificărilor Profesionale în vederea înregistrării în RNC”*** care presupune printre altele elaborarea/revizuirea de standarde ocupaționale pentru calificări din CNC.

Activitatea presupune atât dezvoltarea de standarde ocupaționale noi cât și revizuirea unor standarde ocupaționale existente, ambele procese fiind realizate în conformitate cu prevederile Metodologiei de elaborare, validare, aprobare şi gestionare a standardelor ocupaționale şi a modelului de standard ocupațional, aprobată prin Ordinul nr. 3712/1721/2018.

Standardul ocupațional (SO)

* este documentul care precizează competențele și nivelul calitativ asociat rezultatelor activităților specifice unei ocupații.
* reprezintă descrierea activităților profesionale desfășurate și reflectă abilitatea, autonomia și responsabilitatea de a îndeplini cu succes sarcinile cerute în cadrul unei ocupații, precum și aplicarea cunoștințelor, abilităților și înțelegerii în cadrul ocupației.
* este un instrument național de referință care cuprinde și elemente referitoare la activitățile și condițiile de învățare stabilite într-un program de educație și formare profesională, pe baza căruia o persoană dobândește cunoștințele și deprinderile necesare pentru a îndeplini cu succes sarcinile unei ocupații cerute de piața muncii.

Așadar, prin SO se stabilește legătura dintre cerințele pieței muncii, exprimate prin deprinderile și competențele necesare practicării unei ocupații, și elementele definitorii ale ocupației și formării profesionale, exprimate prin cunoștințe, nivel de calificare, nivel educațional, plan și programă de educație și formare profesională (teoretică și practică), condiții de acces etc., în condiții de asigurare a calității sistemului.

Procesul de elaborare/revizuire a unui standard ocupațional presupune activități de:

* de analiză, consultare a pieței muncii și de identificare a elementelor specifice unei ocupații, sarcinilor și responsabilităților postului, în conformitate cu cerințele pieței muncii;
* de analiză, identificare și definire a competențelor, inclusiv compararea si maparea lor cu ESCO, și a deprinderilor comune și altor ocupații.
* de elaborare/revizuire a standardelor ocupaționale pe baza rezultatelor analizelor întreprinse și conform normelor metodologice în vigoare care reglementează acest domeniu.
* de consultare și obținere avizare pentru standardul ocupațional elaborat/revizuit de la o asociație profesională/instituție de reglementare/instituții de profil
* de întocmire conformă a documentației/documentațiilor aferente SO elaborat/elaborate și înaintarea către comitetele sectoriale in vederea obținerii raportului de validare

Conform metodologiei în vigoare procesul de elaborare/revizuire a unui standard ocupațional implică activitatea a 2 experți, respectiv expertul /persoana responsabilă cu elaborarea efectiva a proiectului de standard ocupațional și expertul/persoana responsabilă cu verificarea standardului ocupațional.

**În vederea obținerii validării finale, respectiv a aprobării de către Autoritatea Națională pentru Calificări a standardelor elaborate/revizuite,** sunt necesare a fi elaborate și prezentate următoarele documente:

* Proiect de Standard Ocupațional – completat conform modelului în vigoare;
* Lista de sarcini și responsabilități – întocmită de inițiator ,prin autor dupa caz, datată și asumată de verificatorul profesional;
* Lista de competențe și deprinderi – întocmită de expert elaborare, datată și asumată de verificatorul profesional;
* Aviz din partea unei instituții de reglementare/asociații profesionale/instituții de profil (entitate juridică);
* Documente justificative – avizator(entitate juridică): CV instituțional – asumat de reprezentantul legal; Act constitutiv/ Act de reglementare privind organizarea și funcționare, care atestă apartenența la domeniul de activitate conform CAEN din care face/fac parte ocupația/ ocupațiile pentru care se elaborează SO ;
* Rapoarte de verificare și validare sectorială emise de către comitetul sectorial de profil, înființat conform legii;

În cadrul activității mai sus menționate au fost prevăzute a fi dezvoltate un număr de 267 standarde ocupaționale, dintre care 261 se află deja în diferite etape ale procesului de elaborare/revizuite fiind cuprinse în cadrul contractelor de servicii încheiate în urma procedurilor de achiziții derulate în proiect.

Pentru restul de **6 standarde ocupaționale**, Autoritatea Națională pentru Calificări, în calitatea sa de beneficiar al proiectului, organizează proceduracurentă de **selecție și ocupare** poziții de **expert elaborare standarde ocupaționale** și **expert verificare profesionala standarde ocupaționale** pentru următoarele ocupații:

Ocupația 1 : Conducător auto transport rutier de persoane, cod COR 833101

Ocupația 2 : Conducător auto transport rutier de mărfuri, cod COR 833201

Ocupația 3: Mentor, cod COR 235902

Ocupația 4 : Dezvoltator e-learning, cod COR 235905

Ocupația 5 : Mediator școlar, cod COR 235911

Ocupația 6 : Consilier școlar, cod COR 235903

Pentru **fiecare dintre aceste ocupații se vor contracta cate 1 expert elaborare SO și 1 expert verificare profesională** **SO.** În funcție de expertiza de care dispune un expert poate aplica pentru una sau mai multe din ocupațiile mai sus enumerate.

Activitatea experților în proiect se va derula pe baza de contract individual de muncă pe perioadă determinată.

**Durata contractului** pentru **EXPERT ELABORARE SO** este de **maxim 3 luni și prevede un număr maxim de 200 ore la nivelul contractului la un tarif brut de 100 lei/oră.** Repartizarea programului de lucru este realizată inegal, ore / zi, în funcție de graficul de implementare al activității și specificul acțiunilor derulate.

**Durata contractului** pentru **EXPERT VERIFICARE PROFESIONALA SO** este de **maxim 3 luni și prevede un număr maxim de 20 ore la nivelul contractului la un tarif brut de 100 lei/ora.** Repartizarea programului de lucru este realizată inegal, ore de zi, în funcție de graficul de implementare al activității și specificul acțiunilor derulate.

Atribuțiile ce urmează a fi întreprinse de **Expert elaborare standarde ocupaționale (SO)**

* Realizează activitățile specifice de analiză, consultare a pieței muncii și de identificare a elementelor specifice unei ocupații, sarcinilor și responsabilităților postului, în conformitate cu cerințele pieței muncii;
* Realizează activități specifice de analiză, identificare și definire a competențelor, inclusiv compararea si maparea lor cu ESCO, și a deprinderilor comune și altor ocupații.
* Elaborează/revizuiește SO in baza rezultatelor analizelor întreprinse si conform metodologiei in vigoare
* Colaborează cu expertul verificare profesionala in vederea pregătirii documentației complete de avizare a SO-ului
* Identifică o instituție de reglementare/asociație profesională/instituție de profil care aparține la domeniul de activitate conform CAEN din care face/fac parte ocupația și obține raportul de avizare a proiectului SO de la această entitate.
* Colaborează cu direcția specializată din cadrul ANC pentru verificarea proiectului de SO pentru conformitate cu prevederile metodologice și integrează observațiile/ modifică SO-ul în cazul în care este necesar.
* Prezintă proiectul de SO în fața comitetului sectorial responsabil și obține de la acesta raportul de validare sectorială.

Atribuțiile ce urmează a fi întreprinse de **Expert verificare profesională standarde ocupaționale (SO)**

* Realizează activitățile specifice de verificare a informațiilor și datelor cuprinse în proiectul de SO pentru a asigura conformitatea cu cerințele și realitățile pieței muncii privind elementele specifice unei ocupații, sarcinilor și responsabilităților postului
* Verifică corespondența datelor cuprinse în proiectul de SO cu datele din ESCO
* Colaborează cu expertul elaborare profesionala in vederea pregătirii documentației complete de avizare a SO-ului, conform metodologie
* Întocmește raportul de avizare a SO-ului

**ABILITĂȚI NECESARE (valabile pentru ambele poziții)**:

* Bună cunoaștere a sistemului de educație şi formare profesională în România şi în Uniunea Europeană
* să cunoască: ISCO, ESCO, NACE, ISCED, COR, respectiv relația ocupație – piața muncii;
* să aibă informații despre recomandările europene în domeniu;
* abilităților de comunicare, organizare și managementul timpului;
* Cunoştinţe operare PC, MS Office, internet – nivel mediu;
* Capacitate de analiză, sinteză şi interpretare a unui volum ridicat de informaţii;
* Capacitatea de a lucra independent şi în echipă,
* Corectitudine, disciplină, etica şi angajament în administrarea fondurilor publice;
* Capacitatea de asumare a responsabilităţilor.

Conform *Procedurii privind recrutarea și selecția experților din cadrul echipelor de proiect,* în procesul de recrutare și selecție a experților în cadrul proiectelor cu finanțare externă nerambursabilă vor fi evaluați candidații care corespund cumulativ condițiilor generale și condițiilor specifice pentru participare mai jos menționate.

**3. CONDIȚII DE CONCURS**

**CONDIȚII GENERALE ȘI SPECIFICE:**

3.1 Candidații pentru poziția de **”Expert elaborare standarde profesionale (SO)”** trebuie să îndeplinească următoarele **condiții generale:**

* aibă cetățenie română/cetățenie a altor state membre ale Uniunii Europene sau a statelor aparținând Spațiului Economic European cu reședința în România;
* aibă capacitate de exercițiu deplină;
* îndeplinească condițiile de studii de nivel 6 sau 7 CNC absolvite cu diplomă;
* aibă vechime generala în munca de cel puțin 8 ani
* nu fi fost condamnat/(ă) definitiv pentru săvârșirea unei infracțiuni contra umanității, contra statului ori contra autorității, de serviciu sau în legătură cu serviciul, care împiedică înfăptuirea justiției, de fals ori a unor fapte de corupție sau a unei infracțiuni săvârșite cu intenție, care l-ar face/care ar face-o incompatibilă cu exercitarea funcției, cu excepția situației în care a intervenit reabilitarea

Candidații pentru poziția de **”Expert elaborare standarde profesionale (SO)”** trebuie să îndeplinească următoarele **condiții specifice:**

* pregătire/calificare în domeniul de activitate specific grupei de bază în care este încadrată ocupația pentru care depune dosarul
* experiența profesională de minum 2 ani din ultimii 7 în domeniul de activitate specific grupei de bază în care este încadrată ocupația pentru care depune dosarul

Experiența profesională = implicarea/angajarea în activităţi profesionale specifice domeniul de activitate specific grupei de bază în care este încadrată ocupația

3.2 Candidații pentru poziția de **”Expert verificare profesională standarde profesionale (SO)”** trebuie să îndeplinească următoarele **condiții generale:**

* aibă cetățenie română/cetățenie a altor state membre ale Uniunii Europene sau a statelor aparținând Spațiului Economic European cu reședința în România;
* aibă capacitate de exercițiu deplină;
* îndeplinească condițiile de studii de nivel 6 sau 7 CNC absolvite cu diplomă;
* aibă vechime generala în munca de cel puțin 8 ani
* nu fi fost condamnat/(ă) definitiv pentru săvârșirea unei infracțiuni contra umanității, contra statului ori contra autorității, de serviciu sau în legătură cu serviciul, care împiedică înfăptuirea justiției, de fals ori a unor fapte de corupție sau a unei infracțiuni săvârșite cu intenție, care l-ar face/care ar face-o incompatibilă cu exercitarea funcției, cu excepția situației în care a intervenit reabilitarea

Candidații pentru poziția de **”Expert verificare profesională standarde profesionale (SO)”** trebuie să îndeplinească următoarele **condiții specifice:**

* pregătire/calificare în domeniul de activitate specific grupei de bază în care este încadrată ocupația pentru care depune dosarul
* experiența profesională de minum 3 ani din ultimii 7 în domeniul de activitate specific grupei de bază în care este încadrată ocupația pentru care depune dosarul

Experiența profesională = implicarea/angajarea în activităţi profesionale specifice domeniul de activitate specific grupei de bază în care este încadrată ocupația

Pentru ambele pozitii **Experiența profesională (de muncă)** trebuie să fie dovedită prin cel puțin unul dintre următoarele documente :

* Contract individual de muncă + fișa postului;
* Adeverință/adeverințe emise de angajatori/colaboratori, ce vor conține obligatoriu următoarele informații: număr de înregistrare la emitent, datele de identificare ale emitentului, tipul, numărul și data contractului în baza căruia se emite adeverința, perioada de referință/contractuală, ocupația /poziția/ funcția ocupată, descrierea/enumerarea atribuțiilor, responsabilităților și activităților desfășurate, semnătura de asumare a adeverinței.
* Recomandări emise de angajatori/colaboratori, ce vor conține obligatoriu următoarele informații: număr de înregistrare la emitent, datele de identificare ale emitentului, tipul, numărul și data contractului în baza căruia se emite adeverința, perioada de referință/contractuală, ocupația /poziția/ funcția ocupată, descrierea/enumerarea atribuțiilor, responsabilităților și activităților desfășurate, semnătura de asumare a documentului.

**Notă: Profilul experților cheie este stabilit în conformitate cu prevederile Ordinului ministrului educației naționale și al ministrului muncii și justiției sociale nr. 3712/1721/2018 privind aprobarea Metodologiei de elaborare, validare, aprobare şi gestionare a standardelor ocupaţionale şi a modelului de standard ocupational, cu modificările și completările ulterioare, în baza căruia sunt elaborate/revizuite și validate Standardele ocupaționale.**

**4. MODALITATEA DE DEPUNERE A CANDIDATURII:**

Candidații interesați pot transmite **dosarul de înscriere** la **adresa de email** **proiectpoca129872@anc.edu.ro** până la data de **20.03.2023, ora 12.00** sauîl pot depune la **secretariatul ANC în orice zi lucrătoare în intervalul orar 09.00 - 16.00 până la data de 20.03.2023**

În cazul depunerii via email documentele vor fi scanate la o rezoluție corespunzătoare pentru a permite vizualizarea corectă a acestora.

Candidaturile depuse după data limită indicată în anunțul de selecție, precum și cele incomplete vor fi respinse.

**Dosarul de înscriere la concurs trebuie să conțină următoarele documente:**

* 1. Cerere de înscriere cu mențiunea tipului de expert și a ocupației pentru care se aplică, conform modelului din Anexa 1 la anunțul de selecție;
	2. Declarația de consimțământ privind acordul pentru prelucrarea datelor cu caracter personal, conform modelului din Anexa 2 la anunțul de selecție;
	3. Copia actului de identitate sau orice alt document care atestă identitatea, potrivit legii, după caz (semnată de candidat);
	4. Copiile documentelor care atestă nivelul studiilor și ale altor acte care atestă efectuarea unor specializări relevante pentru condiții specifice;
	5. Copiile documentelor sau extras Revisal sau adeverință vechime care atestă vechimea generală în muncă;
	6. Cazierul judiciar sau o declarație pe propria răspundere că nu are antecedente penale (candidatul declarat admis la selecția dosarelor, care a depus la înscriere o declarație pe propria răspundere că nu are antecedente penale, are obligația de a completa dosarul de concurs cu originalul cazierului judiciar, cel mai târziu până la data semnării contractului individual de muncă);
	7. Adeverință medicală care să ateste starea de sănătate corespunzătoare, eliberată cu cel mult șase luni anterior derulării concursului de către medicul de familie al candidatului sau de către unitățile sanitare abilitate;
	8. CV format Europass actualizat, datat și semnat pe ultima pagina (CV-ul trebuie să conțină obligatoriu date de contact valide –adresa de e-mail și număr de telefon);
	9. Documentele doveditoare pentru îndeplinirea condițiilor specifice

**5. PROBELE SELECȚIEI:**

Selecția candidaților interesați se realizează pe baza de :

* **Analiză dosar de înscriere**
* **Probă de interviu**

Lista candidaților declarați admiși/respinși după fiecare etapă de concurs este publicată pe pagina web a ANC la adresa [www.anc.edu.ro](http://www.anc.edu.ro) , secțiunea Anunțuri și la sediul ANC.

Eventualele contestații vor fi trimise pe adresa de e-mail proiectpoca129872@anc.edu.ro în termen de 24 ore de la data publicării rezultatelor fiecărei etape, sub sancțiunea decăderii din acest drept. Comunicarea rezultatelor la contestațiile depuse se face prin afișare pe site-ul www.anc.edu.ro, secțiunea Anunțuri

**Doar candidații declarați admiși după evaluarea dosarelor de înscriere vor susține proba interviu.**

Rezultatele finale se afișează pe pagina de web a ANC la adresa [www.anc.edu.ro](http://www.anc.edu.ro) prin specificarea punctajului final al fiecărui candidat și a mențiunii “admis” sau “respins”.

**6. CALENDARUL DE DESFĂȘURARE AL CONCURSULUI:**

|  |  |
| --- | --- |
|  06.03.2023 – 20.03.2023 | Depunerea dosarelor de înscriere. Termen final de transmitere **20.03.2023 ora 12.00** |
| 20-21.03.2023 | Analiza și verificarea dosarelor de înscriere pentru conformitate cu condiţiile generale și specifice de concurs  |
| 21.03.2023 | Afișarea rezultatelor selecției în urma verificării dosarelor de înscriere |
| 22.03.2023 | Depunerea eventualelor contestații – termen 22.03.2023 ora 14.00 |
| 22-23.03.2023 | Soluționarea eventualelor contestații |
| 23.03.2023 | Afișare rezultate în urma contestațiilor |
| 24.03.2023 | Proba de interviu  |
| 24.03.2023 | Afișare rezultate proba INTERVIU |
| 27.03.2023 | Depunerea eventualelor contestații – termen 27.03.2023 ora 14.00 |
| 27-28.03.2023 | Soluționarea eventualelor contestații |
| 28.03.2023 | Afișarea rezultatelor finale |

Afișat astăzi, 03.03.2023 la sediul Autorității Naționale pentru Calificări